Document ID: 32014R0036

REGOLAMENT TAL-KUMMISSJONI (UE) Nru 36/2014
tas-16 ta’ Jannar 2014
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwu għall-amminopiralid, il-klorantraniliprol, iċ-ċiflufenamid, il-mepikwat, il-metalaksil-M, il-propamokarb, il-pirijofenon u l-kwinossifen f'ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,
Billi:
(1)
L-Anness II u l-Parti B tal-Anness III tar-Regolament (KE) Nru 396/2005 jiffissaw il-livelli massimi ta' residwu (MRLs) għall-metalaksil-M u l-kwinossifen u l-Parti A tal-Anness III ta' dak ir-Regolament tiffissa l-MRLs għall-amminopiralid, il-klorantraniliprol, iċ-ċiflufenamid, il-mepikwat, il-pensikuron u l-propamokarb. Fejn tidħol il-pirijofenon, ma ġie stabbilit ebda MRL speċifiku u s-sustanza lanqas ġiet inkluża fl-Anness IV ta' dak ir-Regolament, għalhekk japplika l-valur awtomatiku ta' 0,01mg/kg.
(2)
Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li jkun fih is-sustanza attiva klorantraniliprol fuq il-pitravi, il-karrotti, il-krafes, l-għerq mustarda, l-artiċoks ta' Ġerusalemm, iz-zunnarija bajda, għerq it-tursin, is-sassefrika, in-nevew, il-ġdur u ħxejjex oħra tal-għeruq u t-tuberi (ħlief il-pitrava taz-zokkor u r-ravanell), tressqet applikazzjoni skont l-Artikolu 6(1) tar-Regolament (KE) Nru 396/2005 biex jinbidlu l-MRLs eżistenti.
(3)
Dawn l-applikazzjonijiet tressqu wkoll fejn tidħol iċ-ċiflufenamid għall-frott tal-granella (ħlief it-tuffieħ u l-lanġas), il-ħjar żgħir immarinat u l-kukurbiti b'qoxra li ma tittikilx (ħlief il-bettieħ); fejn tidħol il-mepikwat għall-ħafur, il-qamħ u prodotti li joriġinaw mill-annimali filwaqt li tqiesu l-livelli ta' residwu fi prodotti tal-għalf li jirriżultaw mill-użu tal-mepikwat fuq il-qamħ, is-segala u x-xgħir; fejn tidħol il-metalaksil-M għaż-żbieb; fejn tidħol il-pensikuron għall-patata; fejn tidħol il-propamokarb għar-rokit u l-kurrat; u fejn tidħol il-pirijofenon għall-għeneb tal-mejda u tal-inbid, ix-xgħir, il-ħafur, is-segala u l-qamħ.
(4)
Skont il-paragrafi 2 u 4 tal-Artikolu 6 tar-Regolament (KE) Nru 396/2005 tressqet applikazzjoni għall-amminopiralid fi prodotti li joriġinaw mill-annimali filwaqt li tqiesu l-livelli ta' residwu fi prodotti tal-għalf li jirriżultaw mill-użu tal-amminopiralid fuq ir-ragħa tal-ħaxix. L-applikant isostni li l-użu awtorizzat tal-amminopiralid fuq ir-ragħa tal-ħaxix fl-Istati Uniti, il-Kanada, il-Bolivja, l-Arġentina u l-Brażil iwassal għal residwi ogħla mill-MRLs awtorizzati skont ir-Regolament (KE) Nru 396/2005 u li MRLs ogħla huma meħtieġa biex jevitaw ostakli fil-kummerċ għall-importazzjoni ta' prodotti li joriġinaw mill-annimali.
(5)
Dawn l-applikazzjonijiet tressqu wkoll fir-rigward tal-klorantraniliprol għaż-żerriegħa taż-żejt (ħlief il-karawett, iż-żerriegħa tas-sojja u ż-żerriegħa tal-qoton) u fir-rigward tal-kwinossifen għall-ħops. Fiż-żewġ każijiet, l-applikanti jsostnu li l-użu awtorizzat tas-sustanzi fuq dawn l-għelejjel fl-Istati Uniti jwassal għal residwi ogħla mill-MRLs awtorizzati skont ir-Regolament (KE) Nru 396/2005 u li MRLs ogħla huma meħtieġa biex jevitaw ostakli fil-kummerċ għall-importazzjoni taż-żerriegħa taż-żejt.
(6)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta' evalwazzjoni ntbagħtu lill-Kummissjoni.
(7)
L-Awtorità Ewropea dwar is-Sigurtà fl-Ikel, minn hawn 'il quddiem "l-Awtorità", ivvalutat l-applikazzjonijiet u r-rapporti ta' evalwazzjoni, u eżaminat b'mod partikolari r-riskji għall-konsumaturi u, meta kien rilevanti, għall-annimali u tat opinjonijiet motivati dwar l-MRLs proposti (2). Din għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(8)
L-Awtorità kkonkludiet li fir-rigward l-użu tal-amminopiralid fuq ir-ragħa tal-ħaxix, m'hemm bżonn ebda bidla fl-MRLs eżistenti għall-prodotti mill-ħalib, mill-bajd, mit-tjur u mill-majjali. Fejn jidħol l-użu tal-klorantraniliprol fuq iż-żerriegħa taż-żejt u l-użu tal-pensikuron fuq il-patata, din ikkonkludiet li d-dejta mressqa mhix biżżejjed biex jiġi stabbilit MRL ġdid. Fejn jidħol l-użu tal-propamokarb fuq il-kurrat, l-Awtorità ma tirrikkmandax li jiġi ffissat l-MRL propost għax ma jistax jiġi eskluż ir-riskju għall-konsumaturi. Barra minn hekk, l-applikazzjoni bit-tixrib maħsuba mhix appoġġata bid-dejta. Għalhekk l-MRLs attwali ma għandhomx jitbiddlu.
(9)
Fejn jidħlu l-applikazzjonijiet l-oħra kollha, l-Awtorità kkonkludiet li r-rekwiżiti kollha fir-rigward tad-dejta ġew issodisfati u li l-bidliet fl-MRLs mitluba mill-applikanti kienu aċċettabbli mil-lat tas-sikurezza tal-konsumaturi abbażi ta' valutazzjoni tal-esponiment tal-konsumatur li saret għal 27 grupp speċifiku Ewropew ta' konsumaturi. Din qieset l-aktar informazzjoni riċenti dwar il-proprjetajiet tossikoloġiċi tas-sustanzi. La l-esponiment tul il-ħajja għal dawk is-sustanzi bil-konsum tal-prodotti kollha tal-ikel li jista’ jkun fihom dawn is-sustanzi, u lanqas l-esponiment għal perjodu qasir b'konsum estrem tal-prodotti rilevanti tal-għelieqi ma wrew li kien hemm riskju li jinqabżu l-konsum aċċettabbli ta’ kuljum (ADI) jew id-doża ta’ referenza akuta (ARfD).
(10)
Fejn tidħol l-amminopiralid l-Awtorità pproponiet l-implimentazzjoni l-limiti massimi ta' residwu tal-Codex (CXLs) għall-ikel li joriġina mill-annimali bħala alternattiva għall-bidliet fl-MRLs mitluba mill-applikant għax is-CXLs huma bbażati fuq l-istess konsiderazzjonijiet xjentifiċi. Dawk is-CXLs huma sikuri għall-konsumaturi fl-Unjoni u għalhekk għandhom jiddaħħlu fir-Regolament (KE) Nru 396/2005 bħala MRLs.
(11)
Abbażi tal-opinjonijiet motivati tal-Awtorità, u b'kunsiderazzjoni tal-fatturi rilevanti għal din il-kwistjoni kkunsidrata, il-bidliet rilevanti fl-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(12)
Għalhekk, ir-Regolament (KE) Nru 396/2005 għandu jiġi emendat skont dan.
(13)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Jannar 2014.

Labels: 0
3
17
6